"เฮียฮ้อ" ทยอยซื้อหุ้นคืนเสริมสภาพคล่อง ประเดิมล็อตแรก 1.4 ล้านหุ้น
'อาร์เอส' แจงซื้อหุ้นคืนในตลาดต่อเนื่อง รอบแรก 1.4 ล้านหุ้น มูลค่ากว่า 16.5 ล้านบาท หวังช่วยบริหารสภาพคล่อง หนุนผู้ถือหุ้นได้รับผลตอบแทนสูงขึ้น


24 ก.พ. 2563

นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) เปิดเผยว่า ขณะนี้บริษัทได้ทยอยซื้อหุ้นคืน นับตั้งแต่คณะกรรมการบริษัทฯมีมติอนุมัติโครงการซื้อหุ้นคืนของบริษัทเพื่อการบริหารทางการเงินในวงเงินสูงสุดไม่เกิน 200 ล้านบาท
การซื้อหุ้นคืนไม่เกิน 15 ล้านหุ้น มูลค่าที่ตราไว้หุ้นละ 1 บาท หรือคิดเป็นไม่เกิน 1.54% ของหุ้นที่จำหน่ายได้แล้วทั้งหมด ซึ่งจะใช้วงเงินในการซื้อหุ้นคืนราว 200 ล้านบาท โดยเมื่อวันที่ 6 ม.ค. 2563 ได้ซื้อหุ้นคืนไปแล้ว จำนวน 1.4 ล้านหุ้น เป็นเงิน 16.5 ล้านบาท เพื่อเป็นการบริหารสภาพคล่องทางการเงินของบริษัทให้มีประสิทธิภาพและเกิดประโยชน์สูงสุด ซึ่งหลังจากซื้อหุ้นคืน จะสนับสนุนให้อัตรากำไรสุทธิต่อหุ้น (EPS) และอัตราผลตอบแทนให้แก่ส่วนของผู้ถือหุ้น (ROE) สูงขึ้นด้วย